
Ajankohtainen ja paikallinen show täynnä energiaa – parasta piristystä pikkujouluaikaan
KOUVOLAN TEATTERIN JOULUSHOW ON TAAS TÄÄLLÄ

Pikkujouluajan kestosuosikki Joulushow saa ensi-iltansa Kouvolan Teatterin suurella näyttämöllä keskiviikkona 11.11. kello 18. Työryhmän käsikirjoittama vauhdikas ja jouluinen revyy tarttuu kiinni ajankohtaisiin aiheisiin Satu Taalikaisen ohjaamana. Lavalla nähdään oivaltavia sketsejä ja tarttuvia musiikkinumeroita, joissa pilke silmäkulmassa kommentoidaan tuttuja ilmiöitä ja arjen absurdiutta.

Koreografioista vastaa Annina Rubinstein, valosuunnittelusta Esa Kurri, äänisuunnittelusta Kari Mitikka, pukusuunnittelusta Saara Isoaho, maskeeraussuunnittelusta Janika Rikkola sekä lavastuksesta teatterin työryhmä Sanna Halmeen konsultoimana. Livebändissä soittavat kapellimestari Iikka Kahri sekä Sami Laakso ja Harri Ruotjoki. Esiintyjinä nähdään Satu Taalikainen, Sami Kosola, Johanna Heimonen, Panu Poutanen, Tiina Winter, Markus Waara, Satu Lemola, Annina Rubinstein ja Jarno Hyökyvaara. 

Tuntia ennen ensi-illan alkua teatteriravintolassa järjestetään etkot, joissa Tiina Luhtaniemen haastateltavina ovat ohjaaja Satu Taalikainen ja näyttelijä Veli-Matti Karén. Tilaisuus on kaikille avoin ja maksuton.

